SET สร้างฐานช่วงขาดปัจจัยใหม่หนุน แนวโน้มพรุ่งนี้ไซด์เวย์
 บล.ซีไอเอ็มบี คาดว่าตลาดพรุ่งนี้จะแกว่งไซต์เวย์ พร้อมให้แนวรับ 1,360 จุด ส่วนแนวต้าน 1,380 จุด
15 ก.ย. 2558

นายธีรวุฒิ กานต์นิภากุล ผู้อำนวยการอาวุโสฝ่ายวิเคราะห์หลักทรัพย์ บล.ซีไอเอ็มบี (ประเทศไทย) เปิดเผยถึงตลาดหุ้นไทยวันนี้ถือว่าเป็นลักษณะของการสร้างฐาน ในช่วงที่ตลาดไม่มีปัจจัยหนุนทำให้เกิดแรงขายทำกำไรออกมา หลังจากที่ตลาดฯรับรู้มาตรการกระตุ้นเศรษฐกิจในประเทศไปแล้ว แต่ผลที่ได้คงจะต้องใช้เวลาบ้าง นอกจากนี้ นักลงทุนบางส่วนก็ยังมีความกังวลเกี่ยวกับธนาคารกลางสหรัฐฯ (FED) จะปรับขึ้นอัตราดอกเบี้ยด้วย
อย่างไรก็ตาม วันนี้เงินบาทได้แข็งค่าขึ้นไปได้ในระดับใกล้ 36 บาท/ดอลลาร์ ทำให้ไม่น่ากังวลว่าตลาดฯจะปรับตัวลงแรง เนื่องจากยังมีความคาดหวังว่าเม็ดเงินของนักลงทุนต่างชาติมีโอกาสที่จะกลับเข้ามาลงทุนหากเงินบาทเริ่มมีเสถียรภาพมากขึ้น
ด้านตลาดหุ้นอื่นในภูมิภาคเอเชียวันนี้เคลื่อนไหวทั้งในแดนบวกและลบไร้ทิศทางชัดเจน เนื่องจากต้องการรอดูผลการประชุมคณะกรรมการกำหนดนโยบายการเงินของธนาคารกลางสหรัฐ (FOMC) เกี่ยวกับทิศทางการปรับอัตราดอกเบี้ยของสหรัฐ
แนวโน้มการลงทุนในวันพรุ่งนี้ (16 ก.ย.) คาดว่าตลาดคงแกว่งไซต์เวย์ พร้อมให้แนวรับ 1,360 จุด ส่วนแนวต้าน 1,380 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
JAS ปิดที่ 5.70 บาท ลดลง 0.15 บาท
ITD ปิดที่ 8.00 บาท ลดลง 0.35 บาท
TRUE ปิดที่ 9.90 บาท ลดลง 0.30 บาท
CPF ปิดที่  20.80 บาท ลดลง 0.40 บาท
AOT ปิดที่ 271.00 บาท ไม่เปลี่ยนแปลง